Predkladacia správa

Cieľom aktivít Európskej migračnej siete (ďalej len „EMS) je v zmysle rozhodnutia Rady zo 14. mája 2008, ktorým sa zriaďuje Európska migračná sieť (2008/381/ES) (ďalej len „Rozhodnutie“) napĺňať informačné potreby inštitúcií Spoločenstva, ako aj orgánov členských štátov prostredníctvom poskytovania aktuálnych, objektívnych, spoľahlivých a porovnateľných informácií o migrácii a azyle na účely tvorby politík Európskej únie v týchto oblastiach.
	
EMS je tvorená Európskou komisiou a národnými kontaktnými bodmi určenými členskými štátmi. Je riadená riadiacim výborom, ktorý pozostáva z jedného zástupcu z každého členského štátu a z jedného zástupcu Európskej komisie, ktorým pomáhajú dvaja vedeckí experti.

Každý členský štát určí jeden subjekt ako národný kontaktný bod. Národný kontaktný bod tvoria najmenej traja experti. Jeden z týchto expertov, ktorý plní funkciu národného koordinátora, je úradníkom, alebo zamestnancom určeného subjektu. Ostatní experti môžu patriť buď k tomuto subjektu alebo k iným vnútroštátnym alebo medzinárodným organizáciám so sídlom v príslušnom členskom štáte bez ohľadu na to, či tieto organizácie majú verejný, alebo súkromný charakter.

Ministerstvo vnútra SR zaslalo 7. mája 2008 na Stále zastúpenie SR pri EÚ notifikačné oznámenie SR, v ktorom uviedlo, že funkciu národného kontaktného bodu plní Akadémia Policajného zboru v Bratislave, ako aj ďalšie skutočnosti v súlade s Rozhodnutím.

Dňa 21. októbra 2008 sa Medzinárodná organizácia pre migráciu listom obrátila na Ministerstvo vnútra SR s návrhom podieľať sa v roku 2009 na aktivitách EMS v SR vo väčšej miere ako doteraz. 

Návrh vychádzal z predpokladu, že Úrad Medzinárodnej organizácie pre migráciu v SR (ďalej len „Úrad IOM“) by sa v roku 2009 stal koordinátorom a realizátorom aktivít EMS v SR, pričom ostatné subjekty národného kontaktného bodu by sa na činnosti EMS podieľali prostredníctvom Národného riadiaceho výboru a účasti na konkrétnych aktivitách relevantných pre daný subjekt.

	Dňa 10. decembra 2008 vláda SR svojím uznesením č. 902 schválila určenie zodpovednosti ministerstiev a ostatných ústredných orgánov štátnej správy SR za aplikáciu a prijatie opatrení na vnútroštátnej úrovni k nariadeniam ES a rozhodnutiam ES/EÚ. V prílohe II uznesenia, v bode č. 32 týkajúcom sa Rozhodnutia, vláda SR určila Ministerstvo vnútra SR, Ministerstvo práce, sociálnych vecí a rodiny SR a Štatistický úrad SR ako gestorov zodpovedných za aplikáciu a prijatie opatrení na vnútornej úrovni.

Vzhľadom na uvedené a v záujme podania žiadosti o operačný grant na rok 2009 v termíne do 31. decembra 2008 Ministerstvo vnútra SR navrhlo podpísanie Memoranda o spolupráci medzi Ministerstvom vnútra SR a Medzinárodnou organizáciou pre migráciu (ďalej len „memorandum“), v ktorom sa účastníci okrem iného zhodli na vypracovaní dohody o vykonávaní úloh národného kontaktného bodu. Memorandum bolo podpísané v Bratislave 22. decembra 2008. Žiadosť o operačný grant bola zaslaná 23. decembra 2008.

Proces prípravy Dohody medzi vládou Slovenskej republiky a Medzinárodnou organizáciou pre migráciu o koordinácii činností Európskej migračnej siete (ďalej len „dohoda“) sa začal v januári 2009 za účasti všetkých príslušných orgánov zmluvných strán a výsledkom rokovania, ktoré sa uskutočnilo 23. marca 2009 je predkladaný návrh dohody.

Cieľom návrhu dohody je upraviť vzájomnú spoluprácu a koordináciu činností EMS medzi zmluvnými stranami v súlade s Rozhodnutím. Jednotlivé ustanovenia dohody obsahujú záväzok zmluvných strán vytvoriť národný kontaktný bod, zriadiť Národný riadiaci výbor, spolupracovať a poskytovať si pomoc pri napĺňaní činností EMS. Dohoda ďalej upravuje práva a povinnosti zmluvných strán, mechanizmus fungovania, kontroly a vyhodnotenia vykonávania tejto dohody a činnosti EMS, spôsob financovania národného kontaktného bodu, jazyk spolupráce a poskytovanie informácií. 

Predkladaný návrh dohody zodpovedá záujmom zahraničnej politiky Slovenskej republiky. Je vypracovaný v súlade s právnym poriadkom Slovenskej republiky a všeobecnými zásadami medzinárodného práva, ako aj záväzkami Slovenskej republiky vyplývajúcimi jej z iných medzinárodných dokumentov. Ide o medzinárodnú zmluvu, ktorá je podľa vnútroštátnych právnych predpisov zmluvou vládnej povahy, keďže svojím významom presahuje rámec pôsobnosti jedného ústredného orgánu štátnej správy. 

	Vykonanie obvyklých formálnych úkonov súvisiacich s uzavretím dohody zabezpečí gestor v súčinnosti s ministerstvom zahraničných vecí a v súlade s platnými vnútroštátnymi predpismi.